75.		Zmluva o neobmedzenom využívaní informačnej databázy
			z webovej stránky (§ 130 a nasl. AZ, § 269 ods. 2 OZ)
Čl. I
Zmluvné strany
1.	PECO, a.s., Košická ul. č. 12, 841 01 Bratislava, IČO, DIČ, IČ DPH
zastúpená RNDr. Stanislavom Konečným, PhD., obchodným riaditeľom
bankové spojenie: Všeobecná úverová banka, a.s. Bratislava, č. ú. ...............................................
zapísaná v obchodnom registri Okresného súdu Bratislava I, odd. Sa, vl. č. ..................................
(ďalej len „odberateľ“)
2.	Rukola, s.r.o.
Dobšinského ul. č. 11, 010 01 Žilina, IČO, DIČ, IČ DPH
zastúpená Ing. Jurajom Blankom, konateľom
bankové spojenie: Tatra banka, a.s., č. ú. .......................................
zapísaná v obchodnom registri Okresného súdu Žilina, odd. Sro, vl. č. ...................................
(ďalej len „poskytovateľ“)
Čl. II
Predmet zmluvy
1.	Predmetom zmluvy je poskytnutie zmluvného súhlasu na neobmedzené využívanie sprístupnenia informačnej databázy z web stránky poskytovateľa odberateľovi s priamymi vstupmi s cieľom ďalšieho komerčného využitia dát v rozsahu, spôsobom a za podmienok stanovených touto zmluvou.
2.	Pre prehľadnosť a zrozumiteľnosť tejto zmluvy sa zmluvné strany dohodli, že nasledujúce pojmy budú pre účely výkladu tejto zmluvy chápané a interpretované takto: Web KP internetová služba poskytovateľa prevádzkovaná na adrese http://kp.sk/html, ktorá umožňuje spracovanie konkrétnych dát podľa zadania odberateľa.
Služba odberateľa, ktorá pri využití informácií z Web KP slúži pre podávanie telefonických informácií zákazníkom na telefónnom čísle ............................................
3.	Využívanie sprístupnenia bude testované skúšobnou prevádzkou „Služba“ do 31. 1. 2023 vrátane.
Čl. III
Cenové a platobné podmienky
1.	Zmluvné strany sa dohodli, že počas skúšobnej prevádzky – do 31. 1. 2023 – bude poskytovateľ poskytovať prístup pre odberateľa na ďalšie komerčné využitie prostredníctvom „Služby“ bezodplatne. Spustenie skúšobnej prevádzky nasleduje po dni nadobudnutia účinnosti zmluvy.
2.	Počnúc dňom zavedenia riadnej prevádzky, t. j. 1. 2. 2024, sa zmluvné strany dohodli na finančnom vyrovnaní za predmet zmluvy ako časť protihodnoty formou stanoveného denného paušálu ako licenčného poplatku za vstup do databáz poskytovateľa, zverejnených na adrese xxx.xx.sk, a to vo výške 25 € (slovom dvadsaťpäť eur) za jeden kalendárny deň, plus DPH podľa zákona č. 222/2004 Z. z. v znení neskorších predpisov. Stanovený paušál bude odberateľ uhrádzať poskytovateľovi jedenkrát za štvrťrok. Na základe objednávky zo strany odberateľa, ktorú vystaví vždy najneskôr do 5. dňa nasledujúceho mesiaca za štvrťrok, vystaví poskytovateľ faktúru vždy najneskôr do 10. dňa nasledujúceho mesiaca za štvrťrok, v ktorom bol predmet zmluvy vykonaný. Poskytovateľ zašle faktúru na adresu pre prijímanie faktúr: PECO, a.s., Košická ul. č. 12, 841 01 Bratislava.
3.	Splatnosť fakturovanej ceny je 30 pracovných dní odo dňa vyhotovenia faktúry.
4.	Faktúra musí obsahovať náležitosti uvedené v § 74 zákona č. 222/2004 Z. z. o DPH v platnom znení.
5.	Odberateľ je oprávnený faktúru, ktorá je vystavená nesprávne, poskytovateľovi vrátiť, a to do 7 pracovných dní odo dňa jej doručenia odberateľovi. Poskytovateľ podľa charakteru nedostatkov faktúru opraví alebo vystaví novú, pričom u tejto opravenej, resp. novej faktúry začína plynúť nová lehota splatnosti.
6.	V prípade omeškania odberateľa s úhradou faktúry zaplatí tento poskytovateľovi dohodnutý úrok z omeškania vo výške 0,05 % z dlžnej sumy za každý deň omeškania.
Čl. IV
Práva a povinnosti zmluvných strán
1.	Poskytovateľ sa zaväzuje umožniť odberateľovi neobmedzený prístup na Web KP a využívanie informácií z databázy v plnom rozsahu za účelom ďalšieho komerčného využitia pre potreby „Služby“.
2.	Poskytovateľ zodpovedá a zaväzuje sa garantovať:
a)	neobmedzené sprístupnenie aktuálnych dát na Web KP pre odberateľa,
b)	pravidelný update dát ako je uvedené v prílohe č. 3 tejto zmluvy,
c)	nepretržitú funkčnosť servera okrem servisných úkonov, rýchly prístup na svoju stránku pre odberateľa definovaný časom načítania www stránky (do 3 sekúnd), časom odpovede na vyhľadávanie požadovanej informácie (do 5 sekúnd) pri rýchlosti prenosu 512 kbps,
d)	poskytovanie aktuálnych dát, ktoré sú garantované poskytovateľmi dát.
3.	Odberateľ si vyhradzuje právo používať informácie z databázy na Web KP na komerčné využitie dát pre potreby „Služby“ v plnom rozsahu zverejnených dát na Web KP, minimálne v rozsahu podľa prílohy č. 3.
4.	Odberateľ sa zaväzuje bezodkladne informovať poskytovateľa o prípadných zmenách v poskytovaní „Služby“ vo vzťahu ku koncovým užívateľom „Služby“.
5.	Poskytovateľ zodpovedá za to, že služba prevádzkovaná prostredníctvom Web KP je v súlade s právnym poriadkom SR.
6.	Zmluvné strany sa zaväzujú považovať informácie obsiahnuté v tejto zmluve, ako aj informácie, ktoré získali pri tvorbe a realizácii obsahu tejto zmluvy, za dôverné informácie v zmysle § 17 zákona č. 513/1991 Zb. Obchodný zákonník v znení neskorších predpisov a využívať ich len v súvislosti s plnením predmetu zmluvy a nesprístupniť ich tretím osobám. Porušenie tohto ustanovenia sa považuje za podstatné porušenie tejto zmluvy a poškodená strana má právo na náhradu škody v zmysle platnej legislatívy.
Čl. V
Kvalita, záruky, reklamácie
1.	Poskytovateľ sa zaväzuje bezodkladne informovať odberateľa o výskyte chýb a neplánovanej dočasnej nefunkčnosti Web KP, a to najneskôr do 15 minút od zistenia poruchy. Poskytovateľ sa súčasne zaväzuje na bezodkladnú realizáciu potrebných krokov na urýchlené odstránenie zistených porúch.
2.	Odstávky a iné technické zásahy, ktoré budú mať možný vplyv na funkčnosť a dostupnosť Web KP je poskytovateľ povinný hlásiť odberateľovi minimálne 48 hodín vopred. Plánované a neplánované výpadky prístupu na Web KP nesmú presiahnuť 12 hodín do mesiaca. V prípade znemožnenia prístupu na Web KP po dobu presahujúcu sumárne 1 hodinu za daný deň, bude odberateľovi odpustený denný paušálny poplatok stanovený v Čl. III ods. 2.
Čl. VI
Záverečné ustanovenia
1.	Zmluva sa uzatvára na dobu neurčitú a nadobúda platnosť a účinnosť dňom podpisu oboch zmluvných strán.
2.	Túto zmluvu je možné ukončiť ktoroukoľvek zo zmluvných strán, a to výpoveďou s 1 mesačnou výpovednou lehotou, písomnou formou bez udania dôvodu. Výpovedná lehota začína plynúť dňom nasledujúcim po dni doručenia výpovede druhej zmluvnej strane.
3.	Odberateľ je oprávnený od tejto zmluvy odstúpiť s okamžitou účinnosťou v prípadoch:
a)	ak sa obsah informačnej databázy poskytovateľa zmenší o 25 % a viac,
b)	ak update informačnej databázy poskytovateľa Webu KP nebude dodržaný podľa Čl. IV ods. 2 písm. b) tejto zmluvy počas 25 % kalendárnych dní mesiaca a viac,
c)	nepretržitej nedostupnosti informačnej databázy poskytovateľa na Web KP po dobu 72 hodín a viac.
4.	Poskytovateľ je oprávnený od tejto zmluvy odstúpiť s okamžitou účinnosťou v prípadoch, ak:
a)	je odberateľ v omeškaní s úhradou splatných faktúr väčšom ako 2 mesiace,
b)	odberateľ využíva Web KP pre poskytovanie „Služby“ z iných URL než aké sú dohodnuté.
5.	Odstúpenie od tejto zmluvy musí byť vykonané v písomnej forme, musí byť doručené druhej zmluvnej strane a musí v ňom byť uvedený konkrétny dôvod odstúpenia od tejto zmluvy, inak sa bude považovať za neplatné. Odstúpenie od zmluvy sa stane účinným momentom jeho doručenia druhej zmluvnej strane, pokiaľ v odstúpení od zmluvy nebude uvedený neskorší termín jeho účinnosti, táto zmluva sa ruší k momentu nadobudnutia účinnosti odstúpenia od zmluvy.
6.	Zmluvu je možné meniť alebo dopĺňať len po dohode obidvoch zmluvných strán formou písomných dodatkov podpísaných obidvoma zmluvnými stranami.
7.	V prípade porušenia zmluvných alebo zákonných povinností vyplývajúcich z tejto zmluvy má dotknutá strana nárok na náhradu škody (v jej plnom rozsahu), ktorá dotknutej zmluvnej strane v súvislosti s porušením povinnosti druhej zmluvnej strany vznikla.
8.	Zmluvné strany sa dohodli, že písomnosti zasielané v súvislosti s plnením jednotlivých ustanovení tejto zmluvy sa budú považovať za doručené i márnym uplynutím odbernej lehoty na pošte podľa posledného známeho sídla tej zmluvnej strany, ktorej je písomnosť adresovaná.
9.	Zmluva je napísaná v štyroch vyhotoveniach považovaných za originál, z ktorých poskytovateľ obdrží dve vyhotovenia a odberateľ dve vyhotovenia.
10.	Ostatné vzťahy touto zmluvou neupravené sa riadia ustanoveniami Obchodného zákonníka – zákona č. 513/1991 Zb. v platnom znení.
11.	Poskytovateľ súhlasí so všeobecnými obchodnými podmienkami PECO, a.s., ktoré sú neoddeliteľnou súčasťou tejto zmluvy. Súčasťou zmluvy je aj výpis z obchodného registra poskytovateľa.
12.	Neoddeliteľnou súčasťou tejto zmluvy sú nasledovné prílohy:
Príloha č. 1:	Všeobecné obchodné podmienky PECO, a.s.
Príloha č. 2:	Výpis z obchodného registra poskytovateľa
Príloha č. 3:	Špecifikácia prístupu a obsah Web KP, aktualizácia dát
Akceptačná lehota je 10 dní od doručenia návrhu zmluvy druhej zmluvnej strane.
V Žiline dňa 15. 9. 2022 poskytovateľ	V Bratislave dňa 20. 9. 2022 odberateľ
Poznámka
Databázu charakterizujeme ako súbor navzájom nezávislých diel, údajov alebo iných navzájom nezávislých materiálov systematicky alebo metodicky usporiadaných a jednotlivo prístupných elektronickými alebo inými prostriedkami bez ohľadu na formu jeho vyjadrenia.
Práva nositeľov práv k jednotlivým súčastiam databázy však zostávajú zachované.
Za databázu sa nepovažuje počítačový program použitý pri zhotovení alebo prevádzke databázy prístupnej elektronickými prostriedkami.
Autor databázy má právo použiť svoju databázu a právo udeliť súhlas na jej použitie. Databázu je možné použiť (až na výnimky stanovené zákonom) iba so súhlasom autora.Použitím databázy, na ktoré udeľuje autor databázy súhlas, je vyhotovenie rozmnoženiny databázy, spracovanie databázy, verejné rozširovanie originálu databázy alebo rozmnoženiny databázy prevodom vlastníckeho práva, nájmom alebo vypožičaním, technické predvedenie databázy a verejný prenos databázy.
Ak databáza vykazuje kvalitatívne alebo kvantitatívne podstatný vklad do získania, overenia alebo predvedenia jej obsahu, má jej zhotoviteľ výhradné právo databázu použiť a udeliť súhlas na extrakciu (trvalé alebo dočasné vyhotovenie rozmnoženiny databázy prenesením celého obsahu databázy alebo jej podstatnej časti na iný nosič akýmkoľvek prostriedkom v akejkoľvek forme) alebo reutilizáciu (akýkoľvek spôsob uvedenia celého obsahu databázy alebo jej podstatnej časti na verejnosti vrátane rozširovania jej rozmnoženín prevodom vlastníckeho práva a nájmom) celého obsahu databázy alebo jej kvalitatívne alebo kvantitatívne podstatnej časti.
Konanie, ktoré je opakovanou a systematickou extrakciou alebo reutilizáciou nepodstatných častí obsahu databázy a je v rozpore s bežným využitím databázy a ktoré neprimerane zasahuje do právom chránených záujmov zhotoviteľa databázy, je zakázané.
Akákoľvek zmena obsahu databázy, ktorá je kvalitatívne alebo kvantitatívne podstatná, alebo každý nový kvalitatívne alebo kvantitatívne podstatný vklad do databázy spočívajúci v doplnení, skrátení alebo v inom upravovaní, je zhotovením novej databázy.